SKRIFTLIG FORESPØRGSEL E-0786/98

af Johanna Boogerd-Quaak (ELDR) til Kommissionen

(18. marts 1998)

Om: Trussel mod små folkelige kvægmarkeder i Nederlandene og andre steder i Europa som følge af gennemførelsen af direktiv 97/12

Det lader til, at indførelsen pr. 1. juli 1998 af direktiv 97/12(1) (om veterinærpolitimæssige problemer ved handel inden for Fællesskabet med kvæg og svin) utilsigtet har en negativ virkning for små folkelige kvægmarkeder i medlemsstater i Den Europæiske Union. Foranstaltninger som fra et veterinært og sundhedsmæssigt synspunkt er meget berettigede, kan ikke gennemføres af disse markeder, hvorved de trues med at blive lukket. Eksempler på lukning af historiske markeder som i Schagen og Purmerend (NL) findes også andre steder i Europa.

1. Er Kommissionen klar over den trussel, som de strengere bestemmelser på grundlag af direktiv 97/12 kan udgøre for små folkelige kvægmarkeder i Europa, som økonomisk ikke har midlerne til at opfylde de strengere krav og derfor måske er nødt til at lukke?

2. Hvilke foranstaltninger agter Kommissionen at træffe for at imødegå negative virkninger for visse små kvægmarkeder, som ud fra historiske og kulturelle aspekter eller med hensyn til turismen også kan spille en vigtig rolle for lokale samfund?

3. Kan Kommissionen oplyse, om der i øjeblikket via eksisterende mål i strukturfondene er mulighed for at tilskynde små folkelige kvægmarkeder til at opfylde europæiske krav inden for veterinærmedicin, miljø, folkesundhed og dyrs velfærd?

4. Anser Kommissionen den nye budgetpost for en bredspektret politik for landdistrikter, som der er ved at blive lagt sidste hånd på, og hvormed der bliver mere spillerum for kulturturisme og rekreation på landet, for at være et muligt udgangspunkt for en politik, der tilsigter at bevare små folkelige kvægmarkeder i Europa?

Svar afgivet på Kommissionens vegne af Franz Fischler

(8. maj 1998)

1. Direktiv 97/12/EF blev vedtaget af Rådet til afløsning af direktiv 64/432/EØF vedrørende handel inden for Fællesskabet med kvæg og svin(2). Hovedformålet med at ajourføre retsforskrifterne var at mindske risikoen for spredning af dyresygdomme, herunder kvægtuberkulose og kvægbrucellose, der kan overføres til mennesker. I de sidste 10-15 år er antallet af kvægmarkeder gradvis faldet i medlemsstaterne. Denne tendens afspejler de forholdsregler, der er truffet for at undgå spredning af smitsomme sygdomme via handel med levende dyr på markeder. De nye regler afspejler ønsket om at give levende dyr, der er placeret i et usædvanligt miljø, gode betingelser og at øge sygdomsbeskyttelsen både for mennesker og dyr. Lige som inden for alle andre sektorer af EF's erhvervsliv kan modernisering have økonomiske konsekvenser.

2. Ifølge Kommissionen skal man i forbindelse med aktiviteter på historiske steder og aktiviteter knyttet til kulturelle begivenheder og turistattraktioner tage hensyn til, hvordan dyr bør behandles i et humant moderne samfund. Dette gælder også ved handel med dyr. Der kan kun blive tale om støtte fra EF til bevarelse af historiske steder, kulturelle begivenheder og turistattraktioner, hvis foranstaltningerne passer ind i denne politik.

3. I henhold til de gældende regler om støtte til forarbejdning og afsætning af landbrugsprodukter (Rådets forordning (EF) 951/97)(3) kan der ydes støtte til traditionelle kvægmarkeder til investering i afsætningsfaciliteter, så de bliver bragt i overensstemmelse med EF-kravene vedrørende dyresundhed, dyrevelfærd og hygiejneforhold, såfremt støtten ikke fremmer det direkte salg til forbrugerne, dvs. detailhandelen.

Det er imidlertid op til medlemsstaterne at sørge for, at de traditionelle kvægmarkeder prioriteres som støtteberettigede enten i henhold til forordning (EF) 951/97 eller et operativt program, som gælder for EF's mål 1 - og 5b-områder. Støtte til sådanne aktiviteter kan også ydes via Leader i forbindelse med en udviklingsplan for de berørte områder.

4. I henhold til udkast til forslag til en politik for udvikling af landdistrikterne lægges der større vægt på landdistrikternes kulturarv, kultur og turisme, men her er det igen op til medlemsstaterne at afgøre, hvordan aktiviteter som traditionelle kvægmarkeder skal prioriteres.

(1) EFT L 109 af 25.4.1997, s. 1.

(2) EFT 121 af 29.7.1964.

(3) EFT L 142 af 2.6.1997.